Svend Erik Hovmand (V), 2004-04-28:
Det Radikale Venstre ønsker, at registreringsafgiften omlægges i en mere miljøvenlig retning, hverken mere eller mindre.
Jeg vil gerne sige med det samme, at regeringen er fuld af sympati over for de gode intentioner, der ligger i forslaget, men desværre er virkeligheden ikke så enkel som beslutningsforslaget.
Det vil jeg godt vende tilbage til.
Registreringsafgiften er en afgift baseret på bilens værdi.
Det vil sige, at for en billig bil bliver afgiften mindre end for en for en dyr bil.
Registreringsafgiften er endvidere progressiv, således at for bilens værdi op til en vis grænse som udgangspunkt betales 105 pct. i afgift, og for bilens værdi ud over denne grænse som udgangspunkt betales 180 pct. Satserne 105/180 er maksimumsatser, der reguleres hver måned i takt med prisudviklingen på nye biler.
Disse regler er faktisk meget miljøvenlige.
Der er en stor sammenhæng mellem bilers værdi, deres størrelse, deres miljøbelastning.
En lille bil vil som oftest være billig og derfor blive belagt med mindre registreringsafgift end en dyrere og som regel større bil.
Det vil selvfølgelig altid være muligt at finde eksempler, hvor det ikke er tilfældet, hvor afgiften ud fra en ren miljømæssig betragtning synes urimelig.
Og selv om afgiften allerede er miljøvenlig, så kunne det jo godt være, man kunne gøre det bedre.
Derfor nedsatte regeringen efter sin tiltrædelse en arbejdsgruppe med det formål at udarbejde forslag til omlægning af registreringsafgiften i en mere miljøvenlig retning.
Jeg har som sagt sympati for de gode intentioner i beslutningsforslaget, og det er ikke bare noget, jeg siger, det var jo derfor, at regeringen netop tog dette initiativ.
Arbejdsgruppens rapport viste imidlertid, at en omlægning ikke vil være helt så enkel og ukompliceret.
En omlægning ville påvirke miljøet, bilpriserne, det offentlige provenu og hele samfundsøkonomien.
For nu at tage miljøet først, så vil den miljømæssige gevinst være beskeden.
Ved den mest drastiske omlægning af dem, der er undersøgt, vil gevinsten for miljøet være 6 kr. pr. bil år.
Jeg gentager: 6 kr. pr. bil pr. år.
Et forbedret miljø er ikke, hvad mange åbenbart tror, kun et spørgsmål om at reducere CO2-emissionen.
Miljøbelastningen kommer også fra partikler, kulbrinter og NOx'er.
Det hele skal samvejes, og arbejdes der målrettet mod at reducere CO2-emissionen, risikerer man at forøge emissionen af de øvrige.
Hvad angår bilpriserne, vil en omlægning føre til store prisforskydninger mellem bilerne.
I Skatteministeriets rapport om omlægning af registreringsafgiften er det dokumenteret, at den meget omdiskuterede omlægning af en teknisk baseret afgift ville medføre voldsomme prisstigninger på familiebiler i økonomiklassen.
Disse biler er en nødvendighed for at få en hverdag med arbejde, børnepasning, indkøb til at hænge sammen for mange familier.
Lad mig give nogle eksempler på biler, der vil stige ved en omlægning: Peugeot 206 S16 vil stige fra 162.990 kr. til 180.031 kr.
En Skoda Octavia 1.6 Classic vil stige fra 180.000 kr. til 200.980 kr.
En Kia Shuma 1.6 LS vil stige fra 154.999 kr. til 196.613 kr. Omvendt ville store luksusbiler falde i pris.
Jeg kan f.eks. nævne, at en Porsche Boxster 2,7 ville falde fra 850.697 kr. til 576.150 kr., eller tag en BMW 320, som ville falde fra 429.000 kr. til 364.100 kr.
Jeg siger det bare.
Prisændringerne ville endvidere få betydning for mange bilejere, der allerede har købt bil, og som risikerer, at deres nye bil er meget mindre værd.
De familier, der allerede har købt en miljøvenlig bil,
vil få de største kapitaltab.
En omlægning vil også påvirke det offentlige provenu.
Selv om omlægningen er provenuneutral.
Jeg kan næsten høre nogle hviske, at det er klart, at hvis bilen kører længere på literen, så falder disse indtægter jo.
Det er nærmest meningen med det hele. Svaret er, at provenutabet skal ses i forhold til miljøgevinsten, og provenutabet kan blive stort ved en omlægning, mens miljøgevinsten som nævnt er meget lille, når man tager mere end blot CO2-reduktionen med i betragtning.
Det fører til den sidste, men ikke mindst vigtige konklusion.
Også de samfundsøkonomiske omkostninger ved en omlægning vil være i størrelsesordenen 6.000-9.000 kr. pr. t CO2-reduktion.
Der kan opnås CO2-reduktioner langt billigere, f.eks. arbejdes der i klimastrategien med reduktioner på op til 120 kr. pr. t i kostpris.
120 kr. holdt op imod
6.000-9.000 kr.
En omlægning af registreringsafgiften vil derfor ikke være en omkostningseffektiv måde at nedbringe bilernes miljøbelastning på.
Derfor afviste regeringen for godt et år siden en omlægning af registreringsafgiften, og det står vi ved.